钦定古今图书集成/明伦汇编/官常典/第730卷 > 石抹元毅
## 钦定古今图书集成/明伦汇编/官常典/第730卷 > 石抹元毅

按《金史忠义传》：“元毅本名神思，咸平府路酌赤烈猛
安莎果歌仙谋克人也。以荫补吏部令史，再调景州
宁津令。有剧盗，白昼恣劫为民害，元毅以术防捍，贼
散去。入为大理知法，除同知亳州防御使事。使省，檄
录陕右五路刑狱，无冤人，复委受宋岁币。故事，有私
遗物，元毅一无所受。明昌初，驿召为大名等路提刑”
判官，以最迁汾阳军节度副使。时石、岚间贼党啸聚，
肆行剽掠，朝廷命元毅捕之。贼畏而遁，元毅追袭，尽
殪之，二境以安。迁同知武胜军节度使事。别郡有杀
人者，屡鞫不伏，元毅讯不数语，即具服。河东北路田
多，山坂硗瘠，大比时定为上赋，民力久困，朝廷命相
地更赋，元毅以《三壤法》平之，民赖其利。改彰德府治
中，寻以边警授抚州刺史。会边将失守，刍粮马牛，焚
剽殆尽。元毅率吏卒三十馀人，出州经画军饷。卒与
敌遇，州倅暨从吏坚请还，元毅曰：“我辈责任边守，遇
敌而奔，其如百姓何？纵得自安，复何面目朝廷乎！”遂
执弓矢令众，众感其忠，争为效死。元毅力战，射无不
中。敌去而复合，元毅气愈厉，鏖战久之，众寡不敌，遂
遇害，时年四十七。事闻，上深惊悼，赠信武将军，召用
其子世𪟝侍仪司承应。世𪟝后登进士第，奏名之日，
上谓宰臣曰：“此神思子邪？”叹赏者久之。元毅性沈厚，
武勇过人，每读书见古人忠义事，未尝不嗟叹赏慕喜动颜色，故临难能死所事云。